Knap tre ud af fire af de forældre i Nordjylland, hvis børn har klassekammerater med adfærds- eller indlæringsmæssige problemer, oplever, at der er for lidt støtte til de pågældende børn. Det viser en ny undersøgelse fra Danmarks Lærerforening . Undersøgelsen viser, at 73% af forældrene i Nordjylland ikke mener, at der er tilstrækkeligt med støtteforanstaltninger til de børn, der har adfærds- eller indlæringsvanskeligheder. Godt halvdelen af alle adspurgte forældre i Nordjylland anser dette for en af skolens største udfordringer. Lars Busk Hansen, kredsformand og hovedstyrelsesmedlem i Danmarks Lærerforening, siger: - Som lærere har vi den grundholdning, at så mange elever som muligt skal inkluderes i den almindelige undervisning. Men det kræver, at der er en konkret plan for, hvordan opgaven gribes an, så alle er rustede til at løse opgaven. Han fortsætter: - Undersøgelsen viser, at forældrene i høj grad savner støttefor-anstaltninger til de børn, som har adfærds- eller indlæringsmæssige problemer. Svarene fra de nordjyske forældre er faktisk mere markante i forhold til svarene på landsplan. Det understreger, at kommunerne i vores region har en særlig udfordring med at beskrive og implementere konkrete handleplaner for inklusionsopgaven.
Folkeskolen giver ikke nok støtte til børn med specielle behov, lyder det fra de nordjyske forældre.